Vanuit Die Administratiewe Arena
'n Gans nuwe lewe het vir my aangebreek op Woensdag 20 September 2006, toe ek die Drakensberger arena betree.
Slegs een maand later het ek my in die Hoof Arena begewe met die eerste Raads-vergadering. Ek dink 'n stiervegter wat vir die eerste keer die arena betree voel ook so. Daar was gepraat van TKP's, Teelwaardes, Speengewigte, speentydperke, keurings, fase C Bulle, en al sulke tegniese dinge, sjoe al wat ek gesien het was hierdie swart bul wat op my afstorm met oopgesperde neusvleuels! Min van die tegniese sake waaroor gepraat was, het sin gemaak. Ek het die aand doodmoeg en gespanne vir Cas gesê, ek dink die Swartbul het my vandag in die stof getrap!
Die ledelys het bestaan uit ongeveer 100 name en adresse van vreemdelinge wat my kliënte moet word, gou het ek agtergekom hierdie is 'n klomp baie vriendelike, hartlike mense en elke naam op die ledelys het gestalte gekry. Sommige het al gesigte gekry maar meeste het al vriende geword gedurende die afgelope nege maande. Weereens het ek besef dat die gesegde 'a stranger is just a friend you do not know' so waar is. Drakensberger vriende is uniek, hulle raak opgewonde oor die gewig wat 'n dier opgetel het in 'n kort periode, hulle kweek 'n liefde vir die swartbeeste by jou sonder dat jy een van hierdie diere nog ooit gesien het!
Gedurende Maart het ons Clarens toe gery. Skielik het die name langs die pad vir my betekenis gekry. Die beeste wat in die veld geloop het, het vir my anders begin lyk. Op pad terug van Clarens het ons naby Vrede 'n groot kudde swartbeeste sien loop. Ek het dadelik geweet dat dit Drakensbergers is. Cas moes stilhou dat ek hulle kon besigtig. Toe verstaan ek die woorde van 'n Raadslid wat gesê het: 'Alle swartbeeste is nie Drakensbergers nie'. Hierdie beeste was pragtig, nooit gedink ek kan so opgewonde raak oor vreemde beeste wat langs die pad loop nie.
Baie dankie vir die geleenthede wat my gegun was, dit was goeie nege maande, party dae het ek nog gedink die Swartbul trap my in die stof in maar sommige dae het ek gesien dat die Swartbul knipoog vir my. Die bul in die arena, is nie 'n gewonde dier met spiese in sy rug nie, hy is 'n trotse dier, wat met sy kop hoog loop, want hy het 'n 'D' op sy boud
Aan elke lid met wie ek sover paaie gekruis het, baie dankie, dit was aangenaam. Ek vertrou dat ek meer van julle sal ontmoet tydens die AJV wat in September plaasvind. Indien daar enigsins iets is wat krap, skakel my gerus ons kan dit saam uitsorteer. Aan Dave, baie dankie vir jou geduld. Jy het in 'n vorige nuusbrief gesê, ek weet van 'n rekenaar maar van beeste niks. Ek het baie geleer by jou, van harde werk, van lang ure sonder ophou, ek weet nog steeds nie veel van beeste af nie, sal definitief nie een kan keur nie, maar het al baie by jou geleer.
Ek moet elke Drakensberger lid krediet gee - elkeen van julle bestuur julle rekeninge met soveel verantwoordelikheid. Met sulke lede kan die Ras net van krag tot krag groei. U gaan binnekort gefaktureer word volgens u Per Kapita lyste vanaf Stamboek asook ledegeld vir die nuwe finansiële jaar, dus maak ek staat op u volgehoue en getroue betalings.